google/wiki40b huggingface dataset:
פרנסיס סלוודור

פרנסיס סלוודור (באנגלית: Francis Salvador,‏ 1747 - 1 באוגוסט 1776) היה היהודי הראשון שכיהן כחבר בבית מחוקקים של אחת המושבות (של המושבה הבריטית דרום קרוליינה) עוד לפני עצמאותה של ארצות הברית. היה גם היהודי הראשון שנהרג במלחמת העצמאות של ארצות הברית.

לונדון

סלוודור נולד בלונדון ב-1747, למשפחה יהודית מפורסמת, מצאצאי מגורשי פורטוגל, משפחת סלוודור שנקראה במקור ישורון רודריגז. המשפחה הגיעה מפורטוגל להולנד ומשם עם השנים לאנגליה. דודו, ג'וזף סלוודור (1716–1786), היה מראשי הקהילה היהודית של אנגליה, היהודי היחיד שכיהן כדירקטור בחברת הודו המזרחית הבריטית ומי שהשפיע רבות על קבלתו בפרלמנט הבריטי של חוק התאזרחות היהודים ב-1753.
כשהיה סלוודור בן שנתיים בלבד נפטר אביו, יעקב סלוודור, והוא ירש הון עצום, אולם הון זה הלך ברובו לאיבוד עקב השקעת המשפחה בנכסי דלא ניידי בליסבון. נכסים אלה נהרסו כמעט כולם ברעידת האדמה הגדולה שפקדה את אותה עיר ב-1755. בהיותו בן עשרים, הוא התעשר מחדש כשהתחתן עם שרה, בתו של דודו ג'וזף סלוודור, שהביאה איתה נדוניה גדולה. אולם גם העושר הזה נעלם כמעט כולו, עקב השקעה כושלת שהוא עשה בחברת הודו המזרחית ההולנדית, שהייתה אותה עת כבר בדרך לפשיטת רגל.

דרום קרוליינה

ב-1773 לקח עמו סלוודור חלק מההון שנותר לו, ובהשאירו מאחור, תחת השגחתו של ג'וזף סלוודור, את אשתו וארבעת ילדיו, היגר לדרום קרוליינה ורכש בה קרקעות בקנה מידה גדול. במקביל יצר במדינתו החדשה גם היכרויות במידה מספקת, כך שתוך פחות משנה נבחר לבית המחוקקים החדש שהוקם במושבה, אף על פי שבהתאם לחוק ששרר באותה עת במקום, אסור היה ליהודי לבחור או להיבחר לכהונה שכזו. בינואר 1775, בהיותו בן 27 בלבד נכנס סלוודור לתפקידו כחבר האספה המחוקקת של דרום קרוליינה, האספה הראשונה של אותה מושבה בריטית, שהתכנסה בצ'ארלסטון. הוא שב ונבחר כציר האספה המחוקקת של דרום קרוליינה גם בנובמבר 1775 ועתיד היה להישאר בתפקיד זה עד יום מותו, באוגוסט 1776. במסגרת תפקידו היה מראשי התומכים בהכרזת העצמאות האמריקאית.
בתחילת 1776 פתחו האינדיאנים של דרום קרוליינה (שבט הצ'רוקי), בהתקפה על המתיישבים הלבנים במערב המושבה. היה זה עקב הסתה בריטית, שביקשה לפצל את כוחה של המושבה, שניהלה אותה עת קרב מולם באזור החוף, במזרח. ביולי 1776 החלו האינדיאנים לנצח במערכה במערב ולטבוח במתיישבים. סלוודור עצמו רכב מקצה דרום קרוליינה אל הקצה השני, להזעיק עזרה (הוא מכונה בשל כך לעיתים "פול רוויר של הדרום"). הוא שב לחזית המערבית עם התגבורת ונפל ב-1 באוגוסט 1776 בקרב מול האינדיאנים, פחות מחודש לאחר הכרזת העצמאות של ארצות הברית, והוא בן 29 בלבד.

לאחר מותו

ארבע שנים לאחר מותו, ב-6 ביוני 1780 הוטבלו לנצרות אשתו ושלושה מארבעת ילדיו של סלוודור.
הקהילה היהודית של צ'ארלסטון מחלקת עד היום פרס הקרוי על שמו - "פרס סלוודור". 
עיריית צ'ארלסטון קבעה בפארק וושינגטון שבמקום, לוח זיכרון לציון פועלו, בו נאמר:
Born an aristocrat, he became a democrat
An Englishman, he cast his lot with America
True to his ancient faith, he gave his life
For new hopes of human liberty and understanding
ימלו-ננץ

דמוגרפיה

בערים מתגוררת כ-85% מאוכלוסיית המחוז. בירת המחוז היא סלחרד, בה מתגוררים כ-50 אלף תושבים.
האוכלוסייה מונה 522,904 (נתוני 2010). בשנת 1959 התגוררו במחוז רק כ-60 אלף תושבים. עם גילוי שדות נפט וגז טבעי החל פיתוח האזור תוך הגדלה משמעותית של האוכלוסייה והקמת ערים חדשות.
הערים הגדולות - נובי אורנגוי ונויאברסק הן ערי "גז ונפט" שהוקמו בשנות ה-70 של המאה ה-20, ובהן מתגוררים מעל ל-100 אלף תושבים בסך הכל. 
הרוסים מהווים (נתוני 2010) כ-62% מאוכלוסיית המחוז, האוקראינים כ-8%, הטטרים כ-5%, ועמי הצפון (ננצי (סמויאדים), חנטי, קומי) כ-9%. לעמת שנת 1959, אחוז עמי הצפון באוכלוסיית המחוז ירד מכ-30% לכ-9%, וזאת למרות שאוכלוסייתם כמעט הוכפלה. זאת עקב נהירה של אנשים ממרכז רוסיה בעקבות פיתוח שדות נפט וגז באזור והקמת ערים חדשות.
בשטח המחוז מתגוררים דוברי שפה ננצית יערות - שפה בסכנת הכחדה שדוברים כ-1000 איש.

כלכלה

כלכלת האזור מתבססת על הפקת נפט וגז טבעי והעברתו למרכזי הצריכה באירופה. לאחורנה החל להתפתח פרויקט ימאל גט"ן שכולל נמל לגז נוזלי.
אוטווה פיורי

היסטוריה

ב-20 ביוני 2011 NASL הודיעה כי הקבוצה "אוטווה פיורי" תצטרף לליגה בשנת 2014 לאחר סיום העבודת באצטדיונה הביתי. קבוצת ספורט ובידור אוטווה (OSEG) היא בעלי הקבוצה. הקבוצה החליפה את הקבוצה אוטווה פיורי ס.צ, ששיחקה בליגת ה-USL בשנת 2014. גם קבוצת הנשים של המועדון הקודם התפרקה בשנת 2014 ושרידיה עברו למועדון החדש. הקבוצה הודיעה ב-15 בדצמבר 2014 שתשחק בעונה הבאה בליגת הפרמייר ליג של קוויבק. בעונת 2015 זכתה הקבוצה באליפות הסתיו של ליגת ה-NASL. בתום העונה סיימה הקבוצה במקום השני לאחר שהפסידה לניו יורק קוסמוס בגמר הפלייאוף.

אצטדיון

המועדון משחק במשחקי הבית שלהם באצטדיון טי די פלייס.
בשל כך על הבניה הנמשכת במקום, המועדון הגיע להסכם עם אוניברסיטת קרלטון לשחק בNASL ב-2014.
ההסכם עם אוניברסיטת קארלטון נתן אפשרות לקבוצה לשחק בכל חמשת משחקי הבית של עונת האביב בקארלטון.

אצטדיון ביתי (נכון ל-2016)

אצטדיון טי די פלייס, אוטווה, אונטריו (עונת הסתיו)

אצטדיונים אחרים (נכון ל-2016)

אצטדיון קית האריס, אוטווה, אונטריו (עונת האביב)
דרך דיפנבייקר

דרך דיפנבייקר (או דיפנבקר, כפי שמופיע על מספר שלטים בשטח) היא דרך עפר בין שער הגיא לנווה אילן, על הרכס המקביל לתוואי כביש ירושלים-תל אביב, בשטח פארק רבין.
הדרך נפרצה על ידי הקרן הקיימת לישראל בסוף שנת 1975, בסיוע משלחת ציונית מקנדה ונקראה של שמו של ראש ממשלת קנדה לשעבר, ג'ון דיפנבייקר, ידיד ישראל, אשר נחלץ באותה שנה לעזרת מדינת ישראל כאשר תבע, יזם ודחף חקיקה בפרלמנט הקנדי שתתנגד באופן מפורש להחלטת האומות המאוחדות שהשוותה את הציונות לגזענות, ההחלטה עברה פה אחד וקנדה התנגדה להחלטה במליאת האו"ם.
הדרך עוברת על "רכס המשלטים" ומקשרת בין משלטי מלחמת השחרור שהגנו על קטע הכביש בתש"ח. בחלקה היא עוברת על תוואי דרך רומית ומלווה את ערוץ נחל אילן. בצד הדרך רוכזו מספר אבני מיל מן הדרך הרומית שעלתה מאמאוס לירושלים. 
בצידי הדרך פזורים שלטי הסבר אודות משלטי הדרך, תנועת השיירות לירושלים ושלדי משוריינים מתקופת מלחמת השחרור. כמו כן ניתן לערוך ממנה תצפית מערבה, לכיוון השפלה, צפונה לכיוון נטף והרי בנימין, מזרחה, אל הקסטל ושמורת המסרק ודרומה אל שואבה, שער הגיא ורכס שיירות.
סמוך לנווה אילן, במקום התחברות הדרך אל כביש ירושלים-תל אביב מצויה אנדרטת פורצי הדרך לירושלים, מעל בסיס בטון המעוטר בכתובת "למען ציון לא אחשה ולמען ירושלים לא אשקוט" מזדקרים שישה מוטות כסופים המעוצבים בדמות אצבעות המצביעות לכיוון ירושלים ומסמלים את הפריצה אל העיר במלחמת העצמאות. 
עוד לצד הדרך גן יפני לזכר האב אוצוקו, מייסד אגודת בית שלום היפנית ויער נטוע על שם זבולון המר.
תהילים י"ג

מבנה המזמור

יש המחלקים את המזמור לשלושה חלקים, בתים כאשר פסוק א' משמש כפתיחה. הבית הראשון (פסוקים ב'-ג') בנוי מחמש צלעות, מתאר את המשורר השרוי באפלה וחושך. בבית השני הבנוי מארבע צלעות, מביע משורר תהילים את תקוותו לאור. בבית השלישי הבנוי משלוש צלעות, מביע בעל המזמור ביטחון בה'.

סוגת המזמור

למרות סיום המזמור במילות הודיה לה', יש המסווגים את המזמור כקינת יחיד.

תוכן המזמור

במזמור מביע המשורר את מצוקתו. המצוקה נוכחת שיר ובאה לידי באמצעות הביטוי החוזר "עַד-אָנָה", עד מתי.

המזמור בתרבות

ידועה יצירתו המוזיקלית של משה מילנר, מלחין רוסי ממוצא יהודי "עד אנה ה'". היצירה נוגנה בקונצרט שנערך באלברט הול בלונדון בפברואר 1946 ומטרתו גיוס כספים למען הליגה הימית העברית כחלק מהניסיון להקים צי עברי. מילות הפסוק "עַד-אָנָה ה', תִּשְׁכָּחֵנִי נֶצַח" שזורות בשירו של חיים נחמן ביאליק, על השחיטה ונאמרות מפי הדובר.
נורברט נאכטוואי

כמי האלה

נאכטוואי, יליד גרמניה המזרחית, שיחק במועדון הנוער של כמי האלה (כיום פ.צ. האלשר), הממוקם בעיר האלה, השוכנת בסקסוניה-אנהלט, אחת מהמדינות שהרכיבו את גרמניה המזרחית. בשנת 1974, עלה נאכטוואי לבוגרים של כמי האלה, כאשר הקבוצה בדיוק העפילה אל ליגת העל המזרח-גרמנית. בשתי עונותיו בקבוצה הבוגרת כבש שני שערים ב-35 הופעות.

העריקה לגרמניה המערבית והחתימה בפרנקפורט

בשנת 1976, נאכטוואי עבר לגרמניה המערבית, וחתם באיינטרכט פרנקפורט. לא היה מדובר במעבר קבוצה רגיל. בגרמניה המזרחית היה איסור לחצות את הגבול לגרמניה המערבית בעידן מסך הברזל, ונאכטוואי, ביחד עם חברו לכמי האלה, יורגן פהל, ניצלו הזדמנות שנקרתה בדרכם ככדורגלנים המשתתפים בטורנירים בינלאומיים. באוקטובר 1976 שיחקו נאכטוואי ופהל בנבחרת גרמניה המזרחית, וטסו לטורקיה על מנת לערוק ממנה לגרמניה המערבית, וכשנחתו בה, חתמו שניהם באיינטרכט פרנקפורט. נאכטוואי שיחק שש עונות בפרנקפורט, וכבש 26 שערים ב-120 הופעות. נאכטוואי אף זכה בגביע אופ"א עם איינטרכט פרנקפורט בשנת 1980, לאחר ניצחונות במפגשים כפולים מול באיירן מינכן בחצי הגמר ומול בורוסיה מנשנגלאדבך בגמר. כעבור שנה, זכה נאכטוואי עם פרנקפורט בהגביע הגרמני, לאחר ניצחון 3-1 בגמר על קייזרסלאוטרן.

באיירן מינכן

בקיץ 1982 חתם נאכטוואי בבאיירן מינכן, בה שיחק שבע עונות, צבר 220 משחקי בונדסליגה וכבש 20 שערים. נאכטוואי נחשב לאחד השחקנים החשובים בקבוצה בשנות ה-80, וזכה עמה בארבע אליפויות, מתוכן שלוש ברצף, ובשני גביעים מקומיים. נאכטוואי פתח במשחק גמר גביע אירופה לאלופות 1987, בו הפסידה באיירן מינכן 2-1 לפורטו.

קאן

בשנת 1989 חתם נאכטוואי בקאן מליגת העל הצרפתית, שם שיחק שתי עונות. נאכטוואי שיתף פעולה בקאן עם הכוכב העולה זינאדין זידאן, וסייע לקבוצה להעפיל לגביע אופ"א לראשונה בתולדותיה.

סיום הקריירה

בשנת 1991 חזר לתקופה קצרה לאיינטרכט פרנקפורט, ובהמשך השנה חתם בוולדהוף מנהיים מליגת הבונדסליגה השנייה, שם שיחק ארבע עונות, ופרש מכדורגל מקצועני בשנת 1995. בהמשך, שיחק במספר מועדוני חובבים.

קריירה בינלאומית

נאכטוואי שיחק בנבחרת הצעירה של גרמניה המזרחית, אך עקב העריקה לגרמניה המערבית, נאסר עליו לשחק בנבחרת לפי חוקי פיפ"א הנוקשים, שלא התירו לשחק בנבחרת גרמניה המערבית לשחקן עם עבר בנבחרת גרמניה המזרחית. זאת על אף שנחשב לאחד הכדורגלנים המצליחים ביותר בגרמניה המערבית באותה תקופה.
אווה מקס

ילדות

מקס נולדה במילווקי, ויסקונסין שבארצות הברית. במהלך חייה הצהירה מקס כי בילדותה נהגה להאזין למוזיקה של ויטני יוסטון ומריה קארי. היא אף הצהירה כי מדונה, גוון סטפאני, פרגי, בריטני ספירס וכריסטינה אגילרה השפיעו עליה רבות.
במקור, הוריה של מקס חיו באלבניה, אך בשנת 1990, עזבו את המדינה.

2017-הווה: תחילת הקריירה ופריצה

בשנת 2017, הופעת הבכורה שלה הייתה בסינגל "Clap Your Hands", של הזמר Le Youth. בהמשך הופיעה בסינגל "Into Your Arms", של הזמר Witt Lowry, סינגל זה לא זכה להצלחה גם כן. לאחר מכן הוציאה את סינגל הבכורה שלה "My Way", שזכה להצלחה מתונה ברחבי העולם וביוטיוב. לשיר יצא וידאו קליפ נלווה.
את "Slippin", הוציאה מקס באמצע שנת 2018. בסמוך לכך, הוציאה את "Sweet but Psycho". השיר הפך ללהיט בינלאומי, ולאחד מהשירים המצליחים ביותר בשנת 2018 ובשנת 2019. השיר כבש עשרות פסגות מצעדים, ובין היתר כבש את פסגת מצעד הסינגלים הבריטי. בבריטניה זכה השיר למעמד פלטינה, על סך מכירות של כ-600,000 עותקים. בישראל, הגיע השיר אל המקום ב-2 במצעד של מדיה פורסט.
לאחר מכן, השתתפה בשיר "Let It Be Me" של דייוויד גטה. השיר נכלל באלבומו השביעי, 7. בין היתר, השתתפה בשיר "Make Up" של ג'ייסון דירולו.
למונט דוזייר

קריירה

דוזייר ידוע במיוחד כחלק מהצוות הולנד-דוזייר-הולנד, שהיה אחראי לכמה מהלהיטים המזוהים עם חברת מוטאון בשנות ה-60, וכתב את להיטיהם הגדולים של מבצעים כמרתה והוונדלאס, הסופרימס, ארבע הפסגות והאחים אייזלי. ביחד עם בריאן הולנד, שימש דוזייר כמפיק המוזיקלי של הצוות. לאחר שהצוות עזב את מוטאון בשנת 1967 ופתח חברות תקליטים משלו, החל דוזייר להופיע כזמר, ולהקליט במסגרת חברות אלו. דוזייר נפרד מהצוות בתחילת שנות ה-70.
דוזייר זכה להצלחות אף בשנות ה-80 כאשר כתב להיטים עבור זמרים כאליסון מויה וסימפלי רד. בשנת 1988 חבר לזמר פיל קולינס לכתיבת השיר "שני לבבות" (Two Hearts) עבור הסרט באסטר. השיר הגיע למקום הראשון במצעדי הפזמונים. במקביל המשיך להקליט ולהופיע בעצמו כזמר. בשנת 2004 הקליט גרסה עדכנית ללהיטי מוטאון שיצר בשנות השישים באלבום בשם "Reflections Of...". הגרסה המחודשת מספקת עיון מחודש ומעניין בצליל הפופי של מוטאון בשנות השישים, שדוזייר היה בין האחראים ליצירתו.

חייו הפרטיים

דוזייר נשוי לברברה דוזייר, ולזוג שלושה ילדים.
פונקציית אוילר

פונקציית אוילר, הקרויה על-שם לאונרד אוילר, היא דוגמה חשובה לפונקציה אריתמטית. הפונקציה, שאותה מקובל לסמן באות היוונית  (פי), מוגדרת באופן הבא:  שווה למספרם של המספרים הטבעיים הזרים ל-n ואינם גדולים ממנו. למשל, , , ואילו  (1 הוא המספר הטבעי היחיד שזר לעצמו). 
הפונקציה מוכרת ושימושית בעיקר בזכות משפט אוילר, שלפיו הסדר של כל איבר בחבורת אוילר מסדר  מחלק את .

חישוב הפונקציה

אם  מספר ראשוני, אז כל המספרים הקטנים מ- זרים לו, ולכן . באופן כללי יותר, המספרים הזרים ל- הם כל אלו שאינם מתחלקים ב-, ולכן 
, והרי המספרים היחידים בין p לp^s המתחלקים בp הם p, 2p, 3p, ..., ומכאן שישנם p-1 כאלה בין כל np ו(n+1)p. בנוסף, מספר הפעמים שיופיע מספר מהצורה הזו הוא בדיוק p^s/p, דהיינו - p^s-1. ממשפט השאריות הסיני נובע שפונקציית אוילר היא כפלית, כלומר,  כל אימת שהמספרים  זרים. מכיוון שכך, אפשר לחשב את ערכיה על-פי הנוסחה , כאשר  הם הגורמים הראשוניים השונים של . לדוגמה .

תכונות הפונקציה

פונקציית אוילר מקיימת את הזהות , אותה אפשר להסביר באמצעות חישוב הסדרים של איברים בחבורה הציקלית .
לכל ,  מספר זוגי. ניתן לראות זאת מתכונת הכפליות. אם  ל- אז . אחרת, ל-n יש מחלק p ראשוני אי-זוגי, כלומר הוא מהצורה , ולכן: , ו- זוגי.
הערך הממוצע של הפונקציה הוא . הגבול התחתון של היחס  הוא , כאשר  הוא קבוע אוילר.
בתורת גלואה, פונקציית אוילר מופיעה כממד של ההרחבה הציקלוטומית  של שדה המספרים הרציונליים על ידי שורש היחידה מסדר n (הסיבה לכך היא שהפולינום הציקלוטומי הוא אי פריק).
מערכת התמיד

במשכן

מקור הציווי מופיע בתנ"ך בספר ויקרא לגבי המזבח שהיה במשכן.
וְהָאֵשׁ עַל הַמִּזְבֵּחַ תּוּקַד בּוֹ לֹא תִכְבֶּה וּבִעֵר עָלֶיהָ הַכֹּהֵן עֵצִים בַּבֹּקֶר בַּבֹּקֶר וְעָרַךְ עָלֶיהָ הָעֹלָה וְהִקְטִיר עָלֶיהָ חֶלְבֵי הַשְּׁלָמִים: אֵשׁ תָּמִיד תּוּקַד עַל הַמִּזְבֵּחַ לֹא תִכְבֶּה:
— ספר ויקרא, פרק ו'
אף במסעות בני ישראל במדבר היו צריכין לדאוג לשמר את האש שתדלק על גבי המזבח כל העת, וכך מבואר בתלמוד ירולשמי:
"לא תכבה" - אף במסעות, בשעת מסעות מה היו עושין לה היו כופין עליה פסכתר דברי רבי יהודה " (יומא כד א).

בבית המקדש

בבית המקדש על המזבח היו כמה מערכות - בתלמוד נחלקו התנאים כמה מערכות היו על המזבח בכל יום:
תנו רבנן: בכל יום היו שתים מערכות והיום שלש. אחת מערכה גדולה ואחת מערכה שניה של קטורת ואחת שמוסיפין בו ביום דברי רבי יהודה.   רבי יוסי אומר בכל יום שלש והיום ארבע. אחת של מערכה גדולה ואחת מערכה שניה של קטורת ואחת של קיום האש ואחת שמוסיפין בו.   רבי (מאיר) אומר בכל יום ארבע והיום חמש. אחת של מערכה גדולה ואחת של מערכה שניה של קטורת ואחת של קיום האש ואחת לאיברים ופדרים שלא נתעכלו מבערב
— תלמוד בבלי, מסכת יומא, דף מ"ה, עמוד א'

להלכה פסק הרמב"ם כדעת רבי יוסי שעל המזבח היו שלוש מערכות: 
שלש מערכות של אש עושין בראש המזבח בכל יום, ראשונה מערכה גדולה שעליה מקריבין התמיד עם שאר הקרבנות,שניה בצדה קטנה שממנה לוקחין אש במחתה להקטיר קטורת בכל יום, שלישית אין עליה כלום אלא לקיים מצות האש שנאמר אש תמיד תוקד.
— תמידין ומוספין ב ד

קיום המצווה

בספר מנחת חינוך (קלב) כתב שאף שישנה מצווה שתהיה אש דולקת תמיד על גבי המזבח, מכל מקום אפשר לצאת ידי חובת מצווה זו אף באש שהייתה דולקת על המערכה הגדולה, ולא צריך מערכה נפרדת בשביל לקיים מצווה זו.
לנקום

היסטוריה

החנות הראשונה של לנקום הוקמה בבריסל. החברה החלה בייצור בשמים ועבדה בשיתוף עם חברות אחרות. עקב הצלחתה התרחבה החברה והתמחתה גם בהכנת מוצרי טיפוח וקוסמטיקה.

מובילות מותג

ב-1978 נבחרה הדוגמנית קרול אלט למובילה של מוצרי החברה ובכך הייתה לדוגמנית הצעירה שנבחרה לתפקיד. מאז נבחרו דוגמניות שונות ביניהן ראיסה אוליברה ושלום הרלו. הדוגמנית שהייתה מובילת המותג לזמן הארוך ביותר היא איזבלה רוסליני שהוחתמה בשנת 1982 והייתה מובילת המותג במשך 14 שנה. משנת 2005 מובילת המותג היא הדוגמנית דריה ורבובי. בשנת 2009 הפכה ביתה של רוסליני למובילת המותג.
בפרסומות של המותג הופיעו ידועניות רבות, ביניהן ז'ולייט בינוש, אומה תורמן, דרו ברימור, מינה סוברי, קייט וינסלט, ג'וליה רוברטס, פנלופה קרוז, אמה ווטסון ואן האת'וויי. הגבר הראשון שנבחר להיות מוביל מותג עבור מוצרי הטיפוח לגבר הוא קלייב אוון. החל מ-2019 הזמרת והשחקנית זנדאיה הצטרפה בתור הפנים של הבושם אידול].
הניחו את הנשק!

העלילה

גיבורת הספר היא הרוזנת האוסטרית מרתה אלטהאוס. בגיל 19, אלטהאוס מאבדת את בעלה הראשון הרוזן ארנו דוצקי, אשר נלחם בצבא האוסטרי במלחמת אוסטריה-סרדיניה. בעקבות כך, היא הופכת לפציפיסטית. היא נישאת פעם נוספת לברון פרידריך טילינג, אשר חרף היותו קצין בצבא האוסטרי שותף לדעותיה הפציפיסטיות. הוא נלחם בצבא האוסטרי במלחמת שלזוויג השנייה ולאחר מכן במלחמת אוסטריה-פרוסיה. אחיה ואחיותיה של אלטהאוס נפטרים מכולרה שבאה בגלל המלחמה, ואביה מת מצער לאחר שאיבד את בניו. היא עצמה פושטת את הרגל, ונחשפת לתנאים המזעזעים של פצועי המלחמה. פרידריך פורש מהצבא כדי לתמוך בפעילות השלום של אשתו. במהלך מלחמת צרפת-פרוסיה הוא נתקע בפריז, ואלטהאוס נוסעת כדי להציל אותו. עם זאת, היא מאחרת את המועד והוא נורה למוות בידי הקומונה הפריזאית בחשד שהוא מרגל פרוסי. רודולף, בנה של אלטהאוס מנישואיה הראשונים, ממשיך את דרכה של אמו בפעילות פציפיסטית.

התקבלות הספר

זוטנר כתבה את הספר לאחר שבעצמה חוותה את המלחמה העות'מאנית-רוסית (1877–1878) כאשר שהתה בבלקן, הוציאה את הספר לאור בדרזדן, הקיסרות הגרמנית, לא רק כדי להביע את דעותיה הפציפיסטיות, אלא גם כדי לפרנס את משפחתה. הביקורות על הספר לא היו חיוביות במיוחד. לב טולסטוי סיכם אותו כ"אמונות עמוקות, אך בלי כישרון". עם זאת, הספר נחל הצלחה אדירה. בגרמנית הוא הודפס ב-37 מהדורות לפני 1905, ותורגם לשש עשרה שפות. 
זוטנר כתבה מאמר בעיתון "העיתונות החופשית החדשה" (Neue Freie Presse) בו קראה להקמת ארגון שלום אוסטרי (Gesellschaft der Friedensfreunde). שנה לאחר פרסום הספר, זוטנר ייסדה את אגודת השלום הגרמנית (Deutsche Friedensgesellschaft) ונתמנה ליושבת ראש האגודה. בין השנים 1892-1899. זוטנר זכתה למוניטין בינלאומי כעורכת הירחון הפציפיסטי "הניחו את הנשק!", שנקרא על שם הספר. ב-1903 היא פרסמה ספר המשך בשם "Marthas Kinder" שלא זכה להצלחה רבה ומעולם לא התפרסם. ב-1905 היא הפכה לאשה הראשונה שזכתה בפרס נובל לשלום. על בסיס הספר נעשו שני סרטים. האחד ב-1914 והשני ב-1952.
אריאל רות

ביוגרפיה

אריאל רות נולד במשפחה יהודית בשם אריאל רוטמברג (Ariel Rotemberg). אביו היגר לארגנטינה מאוקראינה בשנות ה-30 של המאה ה-20. אמו, דינה רות, ילידת צ'ילה, היא זמרת מוכרת של שירי לדינו. בשנת 1976 המשפחה היגרה לספרד עקב רדיפות הדיקטטורה בארגנטינה.
אחותו של אריאל רות, ססיליה רות, היא שחקנית קולנוע מפורסמת, שהייתה נשואה בעבר למלחין הרוק הארגנטינאי פיטו פאאס (Fito Paez).
בשנת 1977 הקים את להקת "טקילה" יחד עם עוד ארגנטינאי, הזמר אלחו סטיבל, ושלושה ספרדים - חוליאן אינפנטה (גיטרה), פליפה ליפה (בס) ומנולו איגלסיאס (תופים). להקת טקילה הייתה אחת מלהקות הרוק המיתולוגיות של שנות הדמוקרטיה הראשונות בספרד אחרי מות פרנקו. הלהקה התפרסמה במיוחד בלהיטים Salta ו-Rock&Roll en la plaza del pueblo.
אחרי פירוק הלהקה אריאל רות ניהל פעילות של זמר יחיד תוך כדי התמודדות עם בעיות של התמכרות לסמים ושל ירידה בפופולריות. חלק מהשירים הלחין למילים של ידידו, המלחין והפזמונאי סרחיו מלקוף. בשנים 1990–1996 הקים להקה חדשה בשם "לוס רודריגס" יחד עם חברו הוותיק חוליאן אינפנטה ועם חרמאן וילייה.
בין השירים שכתב בקריירה העשירה שלו אפשר לציין: "Mucho mejor, Me estas atrapando oltra vez" שכתב ללהקת "לוס רודריגס", ושירים ששר לבד כמו "Vicios caros ,Cenizas en el aire" ו-"Gustos sencillos" המוקדש לבנו.
ג'ייסון ריצ'רדסון (אתלט)

ביוגרפיה

ריצ'רדסון גדל בסידר היל, טקסס. הוא החל להתאמן באתלטיקה בגיל 12. הוא למד באוניברסיטת דרום קרוליינה. לאחר מכן התאמן בהדרכתו של ג'ון סמית', מאמנם של האצנים אלופי העולם מוריס גרין, אטו בולדון (טרינידד וטובגו) וכרמליטה ג'טר.

אלוף עולם לנוער

באליפות העולם באתלטיקה לנוער שנערכה בשרברוק, קוויבק, קנדה בשנת 2003 זכה ריצ'רדסון בשתי מדליות זהב בריצת 110 מטר משוכות (91.4 ס"מ) בתוצאה של 13.29 שניות ובריצת 400 מטר משוכות (84.0 ס"מ) בתוצאה של 49.91 שניות ובכך היה לאתלט הראשון והיחידי בהיסטוריה שזכה בשתי ריצות אלו באליפויות עולם באתלטיקה.
באליפות המכללות (NCAA) שנערכה בטאלאהאסי, פלורידה ב-31 במאי 2008 זכה ריצ'רדסון במדליית זהב בריצת 110 מטר משוכות בתוצאה של 13.21 שניות.

אלוף עולם

באליפות העולם באתלטיקה שנערכה בטגו, קוריאה הדרומית בשנת 2011 זכה ריצ'רדסון במדליית הזהב בריצת 110 מטר משוכות בתוצאה של 13.16 שניות, לאחר שהמנצח דאירון רובלס (13.14 שניות) נפסל בעקבות תלונה של המשלחת הסינית, שנמצאה מוצדקת באמצעות מצלמות הטלוויזיה, שטענה שהוא פגע בזרועו של ליו שיאנג מסין שמעד בשלב שהיה בעמדת הובלה לאחר המשוכה האחרונה. שיאנג זכה במדליית הכסף (13.27 שניות) ובמדליית ארד זכה אנדי טרנר מבריטניה (13.44 שניות). שבועיים לאחר מכן, בתחרות שנערכה בזגרב, קרואטיה הוא קבע שיא אישי חדש של 13.04 שניות.

מדליית כסף אולימפית

במבחנים האמריקאים לאולימפיאדת לונדון (2012) שנערכו ביוג'ין, אורגון ב-30 ביוני 2012 סיים ריצ'רדסון שני בריצת 110 מטר משוכות בשיא אישי חדש של 12.98 שניות, אחרי ארייס מריט (12.93 שניות). במשחקים עצמם הוא זכה במדליית כסף בתוצאה של 13.04 שניות, שוב אחרי מריט שקבע שיא אישי חדש של 12.92 שניות ולפני האנסל פארצ'מנט מג'מייקה (13.12 שניות).
פארק החורשות

היסטוריה

לאחר כיבוש אבו כביר במלחמת העצמאות נטעו על שטח גדול מהשכונה בו היו מבנים רבים של אבו כביר שנהרסו ופרדס, חורשות של עצי אורן ירושלים ואורן קנרי. המקום נקרא בתחילה "גן ההגנה" והיה עזוב, מוזנח ומקום לפשע.
העבודות לשיקום המקום החלו ב-2011 וב-2013 נפתח לקהל שלב א' שהוא חלקו הדרומי של פארק החורשות המשתרע על שטח של 80 דונם. נסללו מסלולי אופניים נטעו עצי אלה וחרוב, שוקמו מתקני השקיה עתיקים שהיו בעבר בפרדס והותקנה תאורה. בעתיד יורחב הפארק עד רחוב קיבוץ גלויות וישתלבו בו הגן הבוטני והזואולוגי באבו כביר.
בפארק הוצבו מתקני משחקים לילדים ומתקן אומגה.
מיכה פרלס

ביוגרפיה

נולד בירושלים ולמד באוניברסיטה העברית, קיבל בה תואר מוסמך במדעים בהנחיית מיכאל רבין והשלים בה דוקטורט במתמטיקה בשנת 1964 בהנחיית הגאומטריקן ברנקו גרונבאום. נושא התזה היה אקספוננטים קריטיים של גופים קמורים. נושאי מחקריו הם: קמירות, גאומטריה קומבינטורית, קומבינטוריקה ותורת הגרפים.
ב-1961 ניסח פרלס את למת הניפוח לשפות רגולריות יחד עם יהושע בר-הלל ואלי שמיר מהאוניברסיטה העברית בירושלים. למת הניפוח נועדה להוכיח ששפה כלשהי איננה שפה רגולרית. הלמה מגדירה תנאי הכרחי לרגולריות שפה, והשימוש העיקרי בה הוא בהוכחה בדרך השלילה ששפה איננה רגולרית על ידי הוכחת אי קיומו של התנאי עליו מדברת הלמה.
לאחר הדוקטורט המשיך לפוסטדוקטורט באוניברסיטת וושינגטון (1965-66) ומרצה באוניברסיטת קליפורניה בלוס אנג'לס (1966-67).
בשנת 1967 התמנה למרצה בכיר באוניברסיטה העברית, ב-1971 היה לפרופסור חבר ובשנת 1981 לפרופסור מן המניין. ב-2005 פרש לגמלאות כפרופסור אמריטוס.
פרלס העמיד תלמידים רבים, בהם נוגה אלון, גיל קלעי ונתי ליניאל.
הדיוויזיה ה-340 (ורמאכט)

הדיוויזיה ה-340

הדיוויזיה הוקמה ב-16 בנובמבר 1940, והועמדה תחת פיקוד פרידריך-וילהלם נוימן. ב-9 במאי 1941 הוצבה הדיוויזיה בצרפת כחלק מהקורפוס ה-37 במסגרת הארמייה ה-15, וב-10 ביולי 1942 הועברה לחזית המזרחית, והוצבה תחת פיקוד הארמייה השנייה, ולחמה עמה בקרבות בוורונז'. בספטמבר 1943 הועברה הדיוויזיה יחד עם הקורפוס ה-13 תחת פיקוד ארמיית הפאנצר הרביעית, ולחמה עמה בקרב קייב (1943). במהלך הנסיגה באוקראינה ספגה הדיוויזיה אבדות כבדות, וצורפו אליה שרידי הדיוויזיות ה-377 וה-327. במהלך מבצע לבוב-סנדומייז' ספגה הדיוויזיה אבדות כבדות, וב-5 באוגוסט 1944 הושמדה הדיוויזיה באזור ברודי.

דיוויזיית הפולקסגרנדיר ה-340

ב-1 בספטמבר 1944 הוקמה הדיוויזיה מחדש כדיוויזיית פולקסגרנדיר, על בסיס דיוויזיית הפולקסגרנדיר ה-572 שהוקמה ב-25 באוגוסט. הדיוויזיה הועמדה תחת פיקוד תאודור טולסדורף, והוצבה כעתודת ה-OB West. בדצמבר אותה שנה לחמה הדיוויזיה בקרב על הבליטה כחלק מהקורפוס ה-80 במסגרת הארמייה השביעית, ולאחר מכן לחמה בקרבות בגרמניה. בהמשך כותרה הדיוויזיה בכיס הרוהר, וב-21 באפריל 1945 נפלו שרידי הדיוויזיה בשבי צבא ארצות הברית.
סמל טסמניה

תיאור הסמל

במרכז הסמל מופיע שלט אצולה המחולק לחמשה חלקים ומציג את ענפי החקלאות העיקריים המהווים את הענף הכלכלי המרכזי של המדינה: בחלק השמאלי העליון של הסמל מופיעה אלומת שיבולים, במרכז הסמל מופיע אייל ובחלקו התחתון תפוחים. 
ציצת הסמל היא אריה אדום המסמל את המלוכה האוסטרלית. משני צידי מגן האבירים שני תומכים - זאבים טסמנים (Thylacinus cynocephalus) - מין נכחד.
מתחת שלט האצולה מופיע על קלף מוטו המדינה בלטינית: Ubertas et Fidelitas (פריון ואמונה).
ישיבת תקוע

היסטוריה

לישיבה קדמו ניסיונות להקים ישיבה גבוהה בראשות הרב שטיינזלץ בבת עין ובירושלים, שלא האריכו ימים. בשנת 1999 (התשנ"ט), הקימו הרב חיים כפרי, הרב אריאל הולנד והרב מנחם פרומן את הישיבה בעזרת תלמידי מחזור י"א של ישיבת מקור חיים. הרב כפרי שימש כראש הישיבה עד לשנת תשע"ג. במשך כמה שנים התנהל המקום ללא ראש ישיבה. בשנת תשע"ז מונה הרב מיכְל פאלק לתפקיד.

דרכה של הישיבה

בעבר לא היה בישיבה שיעור כללי. ביום חמישי התחלקו התלמידים לחבורות ובכל פעם העביר תלמיד אחר שיעור על הסוגיה הנלמדת. החל מתשע"ז החלו הר"מים להעביר שיעור כללי בסבב. 
בישיבה לומדים הלכה באופן נרחב יחסית. לפני השירות הצבאי - לומדים טור, בית-יוסף ושולחן ערוך. אחרי השירות - לומדים שו"תים ופוסקים. חלק מהתלמידים נבחנים במבחני הסמיכה לרבנות של הרבנות הראשית לישראל.
בישיבה קיימת תוכנית של לימוד התלמוד הירושלמי (בדרך כלל במקביל למסכת הנלמדת) וכן תוכנית של לימודי שחיטה מעשית. שיעורי תנ"ך מועברים על ידי הרב אביה הכהן, ונלמדים גם חסידות וזוהר. בעבר הייתה קיימת תוכנית של לימודי תוספתא בהנחייתו של הרב דוד פיאלקוף. החל משנת תשע"ט הרב שבתי רפפורט מעביר שיעורים שבועיים בגמרא והלכה. 
הרב שטיינזלץ מגיע לישיבה פעמיים בשבוע, בנוסף להתוועדויות ואירועים מיוחדים.
הישיבה מאפשרת לתלמידיה עצמאות רבה.

תוכנית לבני חו"ל

בישיבה החלה לפעול בתשע"ב תוכנית לדוברי אנגלית בוגרי מוסדות חב"ד בחו"ל (דרום אפריקה, רוסיה, ארצות הברית, בריטניה) המתקשים להשתלב במוסדות חב"ד.